CELEX: 
Language: lv
Date: 2022-05-05 00:00:00
Title: KOMISIJAS DELEĢĒTĀ REGULA (ES) /.. ar ko Eiropas Parlamenta un Padomes Regulu (ES) 2018/858 papildina attiecībā uz administratīvo soda naudu piemērošanas procedūru un to aprēķināšanas un iekasēšanas metodēm

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Komisija saskaņā ar Regulu (ES) 2018/858 ir pilnvarota noteikt procedūru un aprēķināšanas un iekasēšanas metodes attiecībā uz administratīvajām soda naudām, ko var piemērot attiecīgajiem ekonomikas dalībniekiem par transportlīdzekļa, sistēmas, sastāvdaļas vai atsevišķas tehniskas vienības neatbilstību.
            
            
               Ekonomikas dalībnieku, kas pārkāpj tiesību aktus, sodīšana vairs nav tikai dalībvalstu pienākums. Pamatojoties uz testiem un pārbaudēm, ko veic saskaņā ar Regulas (ES) 2018/858 9. pantu, Komisija var konstatēt, ka Savienības līmenī ir nepieciešams korektīvs vai ierobežojošs pasākums. Pēc apspriešanās ar attiecīgajām dalībvalstīm un attiecīgajiem ekonomikas dalībniekiem tā pieņems lēmumu par to, vai saskaņā ar Regulas (ES) 2018/858 53. pantu noteikt korektīvus vai ierobežojošus pasākumus Savienības līmenī. Atbalstot minētos pasākumus, tā var piemērot attiecīgajiem ekonomikas dalībniekiem administratīvās soda naudas par attiecīgā transportlīdzekļa, sistēmas, sastāvdaļas vai atsevišķas tehniskas vienības neatbilstību Regulas (ES) 2018/858 prasībām.
            
            
               Kā noteikts Regulas (ES) 2018/858 85. panta 1. punktā, administratīvajām soda naudām jābūt iedarbīgām, samērīgām un atturošām. Pamatojoties uz Regulas (ES) 2018/858 85. panta 1. punktu, Komisija saskaņā ar minētās regulas 85. panta 2. punktu ir pilnvarota noteikt administratīvo soda naudu aprēķināšanas un iekasēšanas procedūru un metodes.
            
            
               Šajā deleģētajā regulā ir noteiktas sīkas prasības, kas jāņem vērā, nosakot administratīvās soda naudas summu: piemēram, iespējamais ieguvums un ekonomiskā priekšrocība attiecīgajam ekonomikas dalībniekam, ietekme uz veselību, drošību, vidi utt. Tajā ietverti arī procesuālie noteikumi, piemēram, tiesības uz labu pārvaldību, jo īpaši ekonomikas dalībnieka tiesības tikt uzklausītam un tiesības piekļūt savas lietas materiāliem, vienlaikus ievērojot konfidencialitātes un komercnoslēpuma likumīgas aizsardzības apsvērumus. Lai atvieglotu administratīvo soda naudu maksāšanu, ir arī noteikumi, kuros izklāstīta to iekasēšanas metode.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Sagatavojot šo aktu, Komisija pienācīgi apspriedās ar dalībvalstu ekspertiem un nozares ieinteresētajām personām. Teksta projekta versija tika iesniegta dalībvalstīm ekspertu grupu sanāksmēs, un to piezīmes tika ņemtas vērā.
            
            
               Saskaņā ar labāka regulējuma noteikumiem deleģētā akta projekts tika publicēts Labāka regulējuma portālā, lai četras nedēļas no 2022. gada 27. janvāra līdz 2022. gada 24. februārim darītu to pieejamu atsauksmju sniegšanai. Kopā atsauksmes sniedza 3 ieinteresētās personas. Komisija rūpīgi apsvēra un izskatīja visas saņemtās piezīmes.
            
            
               Piezīmēs galvenokārt bija runa par administratīvo soda naudu aprēķināšanas metodēm. Šajā procesā attiecīgās piezīmes tika ņemtas vērā.
            
            
               3.DELEĢĒTĀ AKTA JURIDISKIE ASPEKTI
            
            
               Šā deleģētā akta juridiskais pamats ir 85. panta 2. punkts 2018. gada 30. maija Eiropas Parlamenta un Padomes Regulā (ES) 2018/858 par mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanu un tirgus uzraudzību un ar ko groza Regulas (EK) Nr. 715/2007 un (EK) Nr. 595/2009 un atceļ Direktīvu 2007/46/EK. 
            
            
               Procesuālie noteikumi par tiesībām tikt uzklausītam, konfidencialitāti un komercnoslēpumu ir paredzēti 1. un 2. pantā.
            
            
               3. pantā ir noteikta metode, ko Komisija piemēro, aprēķinot administratīvo soda naudu summu.
            
            
               4. pantā noteikts, ka administratīvo soda naudu iekasēšanai Komisija saskaņā ar Eiropas Parlamenta un Padomes Regulu (ES, Euratom) 2018/1046 izsniedz ekonomikas dalībniekam adresētu debetnotu.
            
            
               
            
               KOMISIJAS DELEĢĒTĀ REGULA (ES) …/..
            
            
               (5.5.2022)
            
            
               ar ko Eiropas Parlamenta un Padomes Regulu (ES) 2018/858 papildina attiecībā uz administratīvo soda naudu piemērošanas procedūru un to aprēķināšanas un iekasēšanas metodēm 
               
         
         
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2018/858 (2018. gada 30. maijs) par mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanu un tirgus uzraudzību un ar ko groza Regulas (EK) Nr. 715/2007 un (EK) Nr. 595/2009 un atceļ Direktīvu 2007/46/EK
                  1
               , jo īpaši tās 85. panta 2. punktu,
            
            
               tā kā:
            
            
               (1)Lēmums par administratīvās soda naudas piemērošanu ekonomikas dalībniekam, atbalstot korektīvos un ierobežojošos pasākumus saskaņā ar Regulas (ES) 2018/858 85. pantu, būtu jāpieņem Komisijai pēc apspriešanās ar attiecīgajām dalībvalstīm un attiecīgo ekonomikas dalībnieku vai ekonomikas dalībniekiem saskaņā ar Regulas (ES) 2018/858 53. panta 6. punktu, un tas būtu jāatspoguļo lēmumā par korektīvo un ierobežojošo pasākumu piemērošanu. 
            
            
               (2)Ir nepieciešams noteikt konkrētas procesuālās darbības, ja Komisija plāno piemērot administratīvās soda naudas, lai atbalstītu korektīvos un ierobežojošos pasākumus, pamatojoties uz Regulas (ES) 2018/858 53. panta 6. punktā noteikto procedūru. Īpaši svarīgi ir garantēt tiesības tikt uzklausītam un tiesības iepazīties ar lietas materiāliem, piešķirot ekonomikas dalībniekam piekļuvi attiecīgajai informācijai un tiesības iesniegt savus apsvērumus kopā ar pierādījumiem, kas vajadzīgi, lai pamatotu šādus apsvērumus saistībā ar paredzēto administratīvās soda naudas piemērošanu. Turklāt ir jāparedz noteikumi, lai nodrošinātu to datu pienācīgu aizsardzību, kurus ekonomikas dalībnieki uzskata par konfidenciāliem.
            
            
               (3)Jānosaka administratīvo soda naudu aprēķināšanas metode atkarībā no neatbilstības smaguma. Šī metode ekonomikas dalībniekiem būtu jāzina iepriekš. Administratīvajām soda naudām vajadzētu būt atturošām, lai atturētu ekonomikas dalībniekus no Regulas (ES) 2018/858 prasību pārkāpšanas, un tām vajadzētu būt samērīgām ar pārkāpuma smagumu. Tā kā administratīvās soda naudas ir jāpiemēro par neatbilstīgu transportlīdzekli, sistēmu, sastāvdaļu vai atsevišķu tehnisku vienību, būtu attiecīgi jāapsver soda naudas aprēķināšanas kritēriji. Aprēķinot administratīvās soda naudas, būtu jāņem vērā jebkura nepamatota ekonomiska priekšrocība, kas iegūta, pārdodot vai izplatot neatbilstīgu transportlīdzekli, kas varētu izkropļot konkurenci attiecībā pret citiem ekonomikas dalībniekiem, kuri ievēro noteikumus. Novērtējot neatbilstības smagumu, būtu jāņem vērā arī jebkādi zaudējumi, kas radušies patērētājiem, tostarp transportlīdzekļa veiktspējas izmaiņas, kas radušās neatbilstības dēļ, jo šāda neatbilstība var mazināt patērētāju veselības aizsardzību un drošību, kas paredzēta minētajā regulā. Tāpat soda naudu summai būtu jābūt samērīgai ar Savienības tirgū reģistrēto neatbilstīgo transportlīdzekļu skaitu vai ar neatbilstīgo sistēmu, sastāvdaļu vai atsevišķu tehnisku vienību skaitu, kas darītas pieejamas Savienības tirgū.
            
            
               (4)Aprēķinot administratīvās soda naudas, būtu pienācīgi jāņem vērā pārkāpuma smagums un sekas, kā arī atbildību pastiprinoši un mīkstinoši faktori, un soda naudām būtu jābūt tādām, lai tās tiktu uztvertas kā atturošas, samērīgas un atsvērtu neatbilstības sniegtos ieguvumus. Pie atbildību pastiprinošiem faktoriem būtu jāiekļauj ietekme uz drošību, veselību un vidi, jo augsta drošības, veselības un vides aizsardzības līmeņa nodrošināšana ir noteikta kā Regulas (ES) 2018/858 mērķis. Nosakot stingru sodu sistēmu Savienības līmenī, kas ar sankciju palīdzību attur no neatbilstībām, kuras negatīvi ietekmē transportlīdzeklī esošo personu un citu ceļu satiksmes dalībnieku drošību un cilvēku veselības un vides aizsardzību, būtu jāveicina minēto mērķu sasniegšana. Aprēķinot administratīvo soda naudu, par atbildību mīkstinošiem elementiem ir jāuzskata ekonomikas dalībnieka sadarbības pakāpe, ieskaitot ekonomikas dalībnieka veiktās korektīvās darbības.
            
            
               (5)Lai atvieglotu administratīvo soda naudu samaksu, ir jānosaka to iekasēšanas metode. Minēto soda naudu iekasēšana būtu jāveic saskaņā ar noteikumiem par Savienības iestāžu piemēroto soda naudu, citu sodu vai sankciju atgūšanu, kas izklāstīti Eiropas Parlamenta un Padomes Regulā (ES, Euratom) 2018/1046
                  2
               ,
            
            
            
               IR PIEŅĒMUSI ŠO REGULU.
            
            
                
            
            
               1. pants 
               Procedūra
            
            
               1.Pirms Komisija saskaņā ar Regulas (ES) 2018/858 85. panta 1. punktu saistībā ar 53. pantu piemēro ekonomikas dalībniekam administratīvo soda naudu, tā rakstiski paziņo ekonomikas dalībniekam un attiecīgajām dalībvalstīm par savu nodomu piemērot administratīvo soda naudu un norāda šāda nodoma iemeslus. 
            
            
               2.Ekonomikas dalībniekam un attiecīgajām dalībvalstīm pēc paziņojuma saskaņā ar 1. punktu tiek dotas ne mazāk kā 30 dienas, lai rakstiski iesniegtu Komisijai savus apsvērumus. Neskarot 4. punktu, rakstiskus apsvērumus, kas saņemti pēc minētā termiņa beigām, neņem vērā.
            
            
               3.Ekonomikas dalībnieks un attiecīgās dalībvalstis rakstiskajos apsvērumos Komisijai var pievienot jebkādus pierādījumus, lai pamatotu savus apsvērumus.
            
            
               4.Pēc tam, kad ekonomikas dalībnieks un attiecīgās dalībvalstis ir iesniegušas rakstiskus apsvērumus, Komisija ar pamatotu pieprasījumu var pieprasīt papildu informāciju termiņā, kas jānosaka pieprasījumā un kas nav īsāks par 15 dienām.
            
            
               5.Izņēmuma gadījumos, ja Komisija pieprasa papildu informāciju, tā var uzaicināt ekonomikas dalībnieku un attiecīgās dalībvalstis mutiski paust savu nostāju sanāksmē pēc 1. līdz 4. punktā minētās procedūras rakstiskās daļas pabeigšanas. 
            
            
               2. pants 
               Konfidencialitāte  
            
         
         
            
               1.Ekonomikas dalībnieki, kas iesniedz informāciju saskaņā ar 1. pantu, norāda, kuru sevis iesniegto informāciju tie uzskata par konfidenciālu, un konfidencialitātes iemeslus, kā arī vajadzības gadījumā līdz Komisijas noteiktajam termiņam iesniedz atsevišķu nekonfidenciālu tā dokumenta versiju, kurā ir šī informācija.
            
            
               2.Ja ekonomikas dalībnieks nav norādījis, ka uzskata kādu informāciju par konfidenciālu, Komisija var uzskatīt, ka iesniegtā informācija nesatur konfidenciālu informāciju. 
            
            
               3.Nekas šajā pantā neliedz Komisijai izmantot iesniegto informāciju, lai pierādītu neatbilstību.
            
            
               3. pants 
               Administratīvo soda naudu aprēķināšanas metode 
            
            
               1.Lai aprēķinātu administratīvo soda naudu summu, Komisija aplēš šādas summas:
            
            
               (a)ekonomiskās priekšrocības vai citas priekšrocības, ko ekonomikas dalībnieks guvis neatbilstības rezultātā;
            
            
               (b)ja iespējams, neatbilstības rezultātā patērētājiem nodarītie zaudējumi.
            
            
               Šādi novērtētās priekšrocības un zaudējumi ir pamats administratīvo soda naudu aprēķināšanai. Ja ekonomikas dalībnieka gūtā priekšrocība ir arī zaudējums patērētājiem, to ņem vērā tikai vienreiz.
            
            
               Pamatojoties uz a) un b) apakšpunktā minētajām summām, administratīvās soda naudas aprēķina, ņemot vērā Savienības tirgū reģistrēto neatbilstīgo transportlīdzekļu skaitu vai attiecīgo neatbilstīgo sistēmu, sastāvdaļu vai atsevišķu tehnisko vienību skaitu, kas darītas pieejamas Savienības tirgū. 
            
            
               2.Aprēķinot administratīvo soda naudu summu, Komisija ņem vērā atbildību pastiprinošus vai mīkstinošus faktorus un citus faktorus. 
            
            
               3.2. punktā minētie atbildību pastiprinošie faktori ietver šādus elementus: 
            
            
               (a)ietekme uz cilvēku veselību un drošību vai negatīva ietekme uz vidi, ko rada transportlīdzekļa veiktspējas prasību pazemināšana;
            
            
               (b)ekonomikas dalībnieka nolaidības vai nodoma pakāpe, tostarp jebkādi ekonomikas dalībnieka mēģinājumi slēpt vai noklusēt neatbilstības konstatēšanai būtisku informāciju;
            
            
               (c)ekonomikas dalībnieka nepamatots atteikums sniegt Komisijas pieprasīto informāciju vai pierādījumus.
            
            
               4.2. punktā minētie atbildību mīkstinošie faktori ietver šādus elementus: 
            
            
               (a)ekonomikas dalībnieka centieni un sadarbība neatbilstības atklāšanā;
            
            
               (b)pēc ekonomikas dalībnieka pašiniciatīvas veiktie korektīvie pasākumi, tostarp to operativitāte;
            
            
               (c)jebkurš cits pamatots un būtisks atbildību mīkstinošs faktors, ko ekonomikas dalībnieks ir pierādījis ar atbilstošiem pierādījumiem.
            
            
               5.Citi 2. punktā minētie faktori ietver neatbilstības atkārtošanos, biežumu vai ilgumu, kā arī citas Savienības vai valsts līmenī piemērotās sankcijas par ES tipa apstiprinājuma noteikumu neievērošanu 10 gadu laikā pirms neatbilstības konstatēšanas.
            
            
               6.Galīgo administratīvo soda naudu, kas izteikta EUR, nosaka tādā apmērā, kas nodrošina tās iedarbīgumu, samērīgumu un atturošo ietekmi.
            
         
         
            
               4. pants 
               Administratīvo soda naudu iekasēšanas metodes 
            
            
               1.Administratīvās soda naudas jāsamaksā 3 mēnešu laikā no dienas, kad parādniekam paziņots Komisijas lēmums, skaitot no paziņojuma vēstules saņemšanas dienas. Šīs soda naudas iekasē saskaņā ar Regulas (ES, Euratom) 2018/1046 107. un 108. pantu. Maksājuma termiņa pagarinājumu var piešķirt saskaņā ar minētās regulas 104. pantu.
            
            
               5. pants 
               Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. 
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 5.5.2022
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
               
            
         
         
            
                  
                     (1)
                  
                        OV L 151, 14.6.2018., 1 lpp.
               
               
                  
                     (2)
                  
                        Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 18.7.2018., 1. lpp.).